קריקטורה של המאייר אבי כ"ץ, בה נראים בין השאר חבר הכנסת אורן חזן וראש הממשלה נתניהו כחזירים בפרפראזה על "חוות החיות", עלתה למאייר במשרתו. הקריקטורה הואשמה, בין השאר, באנטישמיות והושוותה לאיור שהוביל לפיגוע במערכת העיתון "שרלי הבדו"
אתמול בבוקר הופיעה הקריקטורה הנ"ל, שצייר המאייר אבי כ"ץ, בכתב העת ג'רוזלם ריפורט מבית הג'רוזלם פוסט. האיור ממשיל בין צילום הסלפי של חבר הכנסת אורן חזן אחרי העברת חוק הלאום בשבוע שעבר, ובין הספר "חוות החיות", שגיבוריו הם חזירים שתאוות הכוח משחיתה אותם. ג'רוזלם ריפורט הוא מגזין דו שבועי שמתווך ידיעות מישראל ליהודים ולקוראי עברית מסביב לעולם.
זו אינה הקריקטורה הראשונה של כ"ץ שמבקרת את חברי הכנסת מטעם הליכוד, וגם לא השימוש הראשון שלו בקלאסיקות ספרותיות לצורך הבעת ביקורת (בפברואר, למשל, התפרסמה בריפורט קריקטורה שאייר כ"ץ, ובה נראית אשת ראש הממשלה שרה נתניהו כשהיא לבושה ומאופרת כמלכת הלבבות מ"אליס בארץ הפלאות"). אולם הקריקטורה שפורסמה אתמול עלתה לכ"ץ, כנראה, במשרתו, והבוקר פורסם שהג'רוזלם פוסט יפסיק לעבוד עם המאייר.
ארגון "הברית הישראלית" יצא גם הוא להגנתו של כ"ץ, ופתח לו עמוד מימון המונים באתר Drove כדי "לפצות" אותו על הנזקים הכלכליים שעלולים להיגרם לו בעקבות הפסקת העבודה עם הפוסט. "בגלל לחץ מגורמים פוליטיים, המאייר המוכשר אבי כץ קיבל הודעה כי עבודתו הופסקה. הג'רוזלם פוסט, אשר העסיקו כמאייר פרילנס, הודיע לו שלא תזמין ממנו איורים נוספים. העיתון מפחד להעסיק את כץ, אבל הציבור יעסיק אותו", כתבו בעמוד התמיכה, "אף אחד לא ישתיק אמנות וסאטירה במדינת ישראל".
מג'רוזלם פוסט נמסר: "אבי כ"ץ הוא קריטוריסט ששימש כפרילנסר בג'רוזלם פוסט, ובהתאם לשיקולים מערכתיים, הוחלט לא להמשיך את ההתקשרות עמו". את תגובת אבי כ"ץ לא ניתן היה להשיג עד למועד פרסום הכתבה.
תגובת ארגון העיתונאים, להחלטת הג'רוזלם פוסט לפטר את הקריקטוריסט אבי כץ: "ארגון העיתונאים רואה בחומרה את ההחלטה על פיטוריו של הקריקטוריסט אבי כץ מעיתון הג'רוזלם פוסט בגלל קריקטורה ביקורתית שלו. פגיעה בעיתונאי בשל הבעת דעה, קל וחומר כשהיא אושרה על ידי עורכיו, הינה צעד מסוכן שאסור להסכים לו. אנו קוראים לעורכיו של כץ לחזור בהם מהצעד הפסול"